Lykke Friis (V), 2012-12-12:
Tak, hr. formand.
»Non!«
Så klar i mælet var Frankrigs præsident de Gaulle, da han i 1963 bogstavelig talt med et nej smed briterne ud af optagelseslokalet.
Som commonwealthland med helt andre økonomiske interesser kunne Storbritannien ikke blive en del af EF-samarbejdet.
Hermed stod Danmark over for et afgørende valg: Skulle vi gå med Frankrig og Tyskland, eller skulle vi blive uden for sammen med Storbritannien?
Efter en kort tøven valgte Krag, stik imod Venstres holdning, Storbritannien.
Hvorfor starter jeg der?
Jo, det gør jeg, fordi det topmøde, vi står over for i morgen, på sigt vil udløse et lignende valg: Skal vi følge kernelandene eller acceptere en endnu mere marginal position end den, vi har i dag?
I Venstre er vi ikke i tvivl om, at det spørgsmål bliver et af de mest centrale i de kommende år, og vi er sådan set heller ikke i tvivl om svaret: Danmark skal placere sig så tæt på Europas kerne som muligt.
Det skal vi gøre, fordi vi nu engang deler skæbne med mange af de lande.
Der findes beregninger, der viser, at en færdiggørelse af det indre marked kan udløse en ekstra indtægt på ca. 30.000 kr. pr. europæisk husholdning, mens vedtagelsen af frihandelsaftalerne, der er på tegnebrættet, kan løfte EU's BNP med 2 pct. og skabe mere end 2 millioner nye arbejdspladser.
Men det sker jo ikke automatisk.
Det er nemlig en illusion svøbt i dannebrog, at alt bare fortsætter som hidtil, hvis eurolandene tager springet frem med integrationsprocessen og vi bare bliver stående.
Det vil simpelt hen svække vores muligheder for at forsvare danske interesser, og i Venstre mener vi altså, at de er for vigtige til at overlade til andre.
Det gælder for øvrigt også på globalt plan, for stadig flere emner er grænseoverskridende, og de krævede jo så netop en proaktiv deltagelse i EU-samarbejdet, eller som Herman Van Rompuy sagde i Oslo for nylig: EU gør det muligt for os at mestre vor egen skæbne.
Hvis en stabilisering af euroen kræver, at medlemsstaterne vedtager en ny traktat, jamen så er vi også åbne over for det, om end vi i krisetider mener, at EU bør følge det klassiske princip fra »Junglebogen« om det rent og skært nødvendige, det her og nu nødvendige, og ikke kaster os ud i en megatraktat a la forfatningstraktaten.
Hvad betyder det her så på
Ja, på den korte bane er vi af den opfattelse, at tiden må være kommet til, at regeringen samler Folketingets partier med henblik på at blive enige om et fælles kompas op til de vanskelige forhandlinger, der nu går i gang.
Kort sagt: Vi skal have en ny europapolitisk aftale.
En aftale bør efter Venstres opfattelse fokusere på i hvert fald 3 ting.
For det første skal vi definere principperne for den kommende integrationsproces, der bør være åben for ikkeeurolande og respektere det indre markeds integritet.
For det andet skal vi vedtage en europæiseringsstrategi, der gør op med den bekymrende tendens med få danske embedsmænd – og faktisk også tolke – i EU.
Og for det tredje skal partierne forpligte hinanden på en bred offentlig debat om Danmarks placering i fremtidens EU.
På den længere bane, når den nye traktat er i hus, og vi kan så spekulere over, hvornår det så måtte være, ja, så venter den afgørende diskussion om, hvor Danmark selv skal placere sig, og der er vi jo så kommet tilbage til 1963.
Dengang valgte Jens Otto Krag den marginale placering, og det fik så Venstres daværende europapolitiske ordfører, Per Federspiel, til at konstatere, at regeringen havde deponeret sin handlefrihed hos briterne.
Vi håber i Venstre, at vi denne gang vælger kernen, men det kræver, at vi kommer i gang med debatten, og hvad kunne være et bedre tidspunkt end den 12.12.2012, det kan vi jo alle sammen huske i hvert fald.
På vegne af Venstre, Socialdemokraterne, Radikale Venstre, SF og Konservative skal jeg læse følgende tekst op: Forslag til vedtagelse
»En stabilisering af ØMU'en er i dansk interesse og bør være åben og transparent i forhold til ikkeeurolande og respektere det indre markeds integritet.
Regeringen opfordres til at drøfte køreplan med partierne og fastlægge Danmarks prioriteter.«